Sharks vol foute en steeds sonder 'n eerste oorwinning | Maroela Media
Soos verlede week in Sydney teen die Stormers was dit vir die Waratahs weer 'n senutergende geval van een vir jou, een vir my in hulle wedstryd teen die Sharks, maar dié keer het dit anders geëindig.
Verlede week het die Waratahs reg teen die einde teen die Stormers die wendrie gedruk.
Op Kingspark was dit wéér in die doodsnikke dat die Waratahs gaan druk het in 'n wedstryd waar daar nooit meer as sewe punte tussen die spanne was nie.
Hierdie drie uit eie gebied twee minute voor die eindtoeter het die Waratahs die vierde keer laat gelyk trek. Die eindtelling was 24 elk en die Sharks soek nog steeds hulle eerste oorwinning nadat hulle vasgeval het teen 'n span op wie daar min vir 'n oorwinning verwed sou gewees het.
Boonop is daar nou ook die slegte vooruitsig vir die Sharks dat daar nou oor die volgende vier naweke twee wedstryde in Australië en twee in Nieu-Seeland voorlê.
Die Sharks was Saterdag moontlik die beste span, het die Tahs hier teen die einde stukkend geskrum, maar het tog nie die oorwinning verdien nie. Hulle het net eenvoudig nie hulle vele kanse gebruik nie – en met 20 hanteerfoute, swak oordeel en powere lynstaanwerk gaan jy nie in hierdie taai reeks hond haaraf maak nie.
Daar het ná die wedstryd ongetwyfeld harde woorde in die kleedkamer van die twee afrigters, Robert du Preez en Dick Muir, geval.
Sharks (10) 24: drieë: Lukhanyo Am (2), Robert du Preez. Doelskoppe: Du Preez (3). Strafdoel: Du Preez.
Waratahs (10) 24: Drieë: Jake Gordon, Michael Hooper, Mitch Short. Doelskoppe: Bernard Foley (3). Strafdoel: Foley.